蔡襄
泗州登马子山观漕亭
庙社奠东都，恃德非恃险。
聚兵三十万，待哺无容歉。
西有砥柱峻，菽麦不逾陕。
齐鲁粮食囏，灞水不潋滟。
唯余汴渠利，直贯长淮隒。
岁输六百万，江湖极收敛。
挽送入太仓，因陈失盖弇。
将漕苟不登，汝职兹为忝。
或谓取太多，六路有丰俭。
其间一不熟，饥殍谁能掩。
一旦俾之粟。是人意常慊。
区处失其宜，斯言反为玷。
尝欲请增减，革孚亦须渐。
连营今饭稻，香美若菱芡。
因循未易论，官曹畏书检。
虚亭一临眺，比比危墙飐。
来从数千里，岁时空苒苒。
雨余山气兆，黛色浅深染。
夜昏渔火出，倏忽电光闪。
须臾月色空，水面铺寒簟。
相逢喜疲旧，城柝屡移点。
因语发长谣，谁能刊琬琰。